
Toll-like receptor 4 bélszakasz-specifikus expressziójának vizsgálata 1-es típusú diabéteszes patkányok myentericus neuronjaiban

A gyomor-bél traktus számos feladatot lát el, többek között szerepet játszik a tápanyagok abszorpciójában, szekréciójában, a bél motilitásában. Ezen sokrétű feladatok összehangolását az enterális idegrendszer végzi. Az 1-es típusú diabétesz gyakran okoz gasztrointesztinális zavarokat, amelynek hátterében a myentericus neuronok károsodása áll. Korábban megfigyeltük, hogy a nitrerg neuronok különböző mértékben sérülnek diabétesz során, valamint az inzulinkezelés is bélszakasz-specifikus hatást mutatott.
Korábban kutatócsoportunk már kimutatta, hogy a diabéteszes állatmodellekben a mikrobióta összetétel regionálisan változik a különböző bélszakaszokban. A Toll-like receptor 4 (TLR4) a Gram-negatív baktériumok falában található lipopoliszacharidot ismeri fel ligandjaként, így jelenlegi kutatásunkban a TLR4 expresszióját vizsgáltuk kezeletlen és inzulinkezelt diabéteszes patkányok különböző bélszakaszaiban.
Kísérleteink során hím, Wistar patkányokat használtunk, melyeket véletlenszerűen három csoportra osztottunk: kontroll, kezeletlen diabéteszes és inzulin-kezelt diabéteszes csoportra. A hiperglikémiát egyszeri, intraperitoneális streptozotocin injekcióval indukáltuk. A kísérlet tíz héten át tartott, majd mintát vettünk a különböző bélszakaszokból, ezekből ultravékony metszeteket készítettünk és posztembedding immunhisztokémiát követően elektronmikroszkóppal vizsgáltuk.
Eredményeink alapján elmondható, hogy a TLR4 aranyszemcsék expressziója a kontroll állatok esetében a bélcsatorna hossztengelye mentén disztális irányba haladva növekvő tendenciát mutatott. A kezeletlen diabéteszes állatok esetében a TLR4 denzitása a duodenumban szignifikánsan növekedett, a colonban szignifikánsan csökkent, míg az ileumban nem változott. Az inzulinkezelés mellett a TLR4 expressziója kontroll szinten maradt a duodenum és colon bélszakaszokban.
A TLR4 expresszió diabéteszhez köthető bélszakasz-függő változásának hátterében a bél mikrobióta megváltozott összetétele állhat, és ezek a változások hozzájárulhatnak a diabéteszes nitrerg neuropátia kialakulásához.



